แฉรัฐทำประเทศพัง
เอกชนเปิดโปงรัฐบาลครอบงำธุรกิจผูกขาดตลาดนำมาสู่การคอร์รัปชัน
21 พ.ย. 2555

เอกชนเปิดโปงรัฐบาลครอบงำธุรกิจผูกขาดตลาดนำมาสู่การคอร์รัปชัน
ภาคเอกชนหวั่นรัฐทำตัวแข่งเอกชน สร้างความฉิบหายประเทศ เหตุผูกขาดตลาด นำมาสู่การคอร์รัปชัน 
สมาคมเศรษฐศาสตร์ธรรมศาสตร์ จัดสัมมนาทิศทางเศรษฐกิจไทยปี 2556 โดยหนึ่งในการเสวนาหัวข้อย่อยเรื่อง “สกัดภัยคอร์รัปชั่นเสริมสร้างศักยภาพธุรกิจไทย” นายบรรยง พงษ์พานิช ประธานเจ้าหน้าที่บริหาร ธนาคารเกียรตินาคิน กล่าวว่า ในขณะที่ประเทศที่กำลังพัฒนาพยายามลดบทบาทภาครัฐลง เพื่อให้เอกชนมีอิสระในการดำเนินธุรกิจและแข่งขัน แต่ธุรกิจและบริการของไทยแทบทั้งหมดเป็นของรัฐบาลและรัฐวิสาหกิจ ซึ่งอาจจะนำมาสู่การผูกขาดและนำมาสู่การคอร์รัปชัน 
ทั้งนี้ จากข้อมูลภาคธุรกิจยอมรับว่า 70% ยอมจ่ายเงินให้ภาครัฐ และ 80% บอกว่าเป็นความจำเป็นและคุ้มค่าที่จะจ่าย ซึ่งเป็นเรื่องที่น่าตกใจ
“รัฐบาลไม่มีความสามารถเท่ากับตลาด หากจะลดคอร์รัปชันก็ต้องลดบทบาทรัฐและเพิ่มบทบาทเอกชน ประเทศที่เพิ่มขนาดของรัฐ ถือเป็นการเพิ่มความฉิบหายให้ประเทศ กรณีที่เห็นชัดคือกรีซ ขณะนี้ภาคบริการของไทยทั้งหมดเป็นของรัฐบาลหรือรัฐวิสาหกิจ แต่รัฐที่แสนดีแสนเก่งไม่มีในโลก เพราะรัฐทำดีสู้ตลาดไม่ได้ เมื่อให้รัฐทำจะการันตีได้ 3 อย่าง คือ คุณภาพต่ำ ต้นทุนสูง และไม่เพียงพอ” นายบรรยง กล่าว 
นายบรรยง กล่าวว่า ตั้งแต่ปี 2539 เป็นต้นมา รัฐบาลไทยมีบทบาทใหญ่ขึ้นในด้านธุรกิจและการลงทุน มีการเพิ่มงบประมาณภาครัฐจาก 18% เป็น 21% ของจีดีพี การลงทุนรัฐวิสาหกิจเพิ่มจาก 13% เป็น 38% หรือรายได้รัฐวิสาหกิจรวม 4 ล้านล้านบาท และการลงทุนในธนาคารเฉพาะกิจเพิ่มจาก 9% เป็น 13% ของจีดีพี ทำให้มูลค่าตลาดรวมจากการลงทุนของรัฐบาลวันนี้เพิ่มจาก 43% เป็น 91% ซึ่งในมูลค่าตลาดรวมนี้ 25% อยู่ภายใต้อำนาจการควบคุมโดยรัฐมนตรีที่สามารถสั่งการได้ 
“หลังวิกฤตเศรษฐกิจขนาดของรัฐไทยขยายเท่าตัว จึงทำให้เกิดการก้าวก่ายและครอบงำเอกชนอย่างมาก การแปรรูปรัฐวิสาหกิจดีกว่ากว่าไม่ทำ แต่การทำครึ่งเดียวโดยให้เอกชนถือร่วมกับรัฐบาลก็เท่ากับแปรรูปโดยเข้าไปเอาทรัพยากรของเอกชน กวาดต้อนทรัพยากรเอกชนมาอยู่ในอุ้งเท้ารัฐมนตรี” นายบรรยง กล่าว
สำหรับกรณีที่มีคนบอกว่าการคอร์รัปชันถ้าทำให้เกิดประโยชน์ต่อคนทั้งประเทศก็สามารถทำได้ ถ้ามองในมุมนั้นคือ ทำได้ในวันนี้ แต่ประเทศจะฉิบหายในวันหน้า เพราะจะเป็นเหตุที่ทำให้ประเทศไม่พัฒนา